በ10 ዓመቱ መሪ የልማት ዕቅድ በአማካይ የ10 በመቶ እድገት ለማስመዝገብ እቅድ መያዙ ተገለጸ
በ10 ዓመቱ መሪ የልማት ዕቅድ በአማካይ የ10 በመቶ እድገት ለማስመዝገብ እቅድ መያዙን የፕላንና ልማት ኮሚሽን ገለጸ፡፡የፕላንና ልማት ኮሚሽን በአስር አመት መሪ የልማት ዕቅድ (2013-2022) መነሻዎች፣ የትኩረት አቅጣጫዎች፣ የትኩረት መስኮች እና የማክሮ ኢኮኖሚ ማዕቀፍ ዙሪያ ከተለያዩ ከፍተኛ የመንግስት አስፈፃሚ መስሪያ ቤቶች ጋር ውይይት አድረጓል፡፡የፕላንና ልማት ኮሚሽን ኮሚሽነር ዶክተር ፍፁም አሰፋ በውይይቱ ላይ እንዳሉት፤ የ10 ዓመቱ መሪ የልማት ዕቅድ የትኩረት አቅጣጫዎች እና መስኮች ተለይተዋል፡፡የዕቅዱ መነሻ ነጥብ በ2022 አመተ ምህረት ኢትዮጵያ የአፍሪካ የብልፅግና ተምሳሌት መሆን የሚለው ርእይ መሆኑን ተናግረዋል፡፡እቅዱ በግብርና፣ አምራች ኢንዱስትሪ፣ ቱሪዝም፣ ማዕድን ሀብት፣ የኢኖቬሽንና ቴክኖሎጂ፣ የሰው ሃብት፣ የከተማ እና የመሰረተ ልማቶች ላይ ትኩረቱን ማድረጉን ነው የገለጹት፡፡በተለይም በመሰረተ ልማት፣ ቱሪዝም፣ የማዕድን ሀብት ልማት እና የኢኖቬሽንና ቴክኖሎጂ ዘርፎችች ላይ ልዩ ትኩረት ተሰጥቷል ነው ያሉት፡፡በመሰረተ ልማት፣ ፋይናንስ፣ የተንዝዛና ገዳቢ የሆነ የመንግስት ቢሮክራሲ እና የግሉ ዘርፍ የአቅም እና የአመለካከት ችግር በአምራች ኢንዱስትሪው ዘርፍ ከሚስተዋሉ ችግሮች ማሳያዎች ዋና ዋናዎቹ መሆናቸው ብለዋል፡፡የሀገሪቱ ኢኮኖሚ ከ2013 አስከ 2022 ባሉት አስር አመታት በአማካይ የ10 በመቶ እቅድ ለማዝመዘግብ እቅድ መጣሉን ገልጸዋል፡፡ይህም አመታዊ የኢኮኖሚ ዕድገት ምጣኔ በ2022 የሀገሪቱ የነፍስ ወከፍ ገቢ 3ሺህ 260 የአሜሪካ ዶላር ለማድረግ እንደሚያስችል ኮሚሽነሯ መግለፃቸውን ከፕላንና ልማት ኮሚሽን ያገኘነው መረጃ ያመላክታል፡፡